CELEX: 
Language: fi
Date: 2018-07-09 00:00:00
Title: KOMISSION DELEGOITU ASETUS (EU) …/…, kansalaisaloitteesta annetun Euroopan parlamentin ja neuvoston asetuksen (EU) N:o 211/2011 liitteen III muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Asetuksen (EU) N:o 211/2011 16 artiklassa valtuutetaan komissio hyväksymään delegoiduilla säädöksillä 17 artiklan mukaisesti sekä 18 ja 19 artiklan edellytyksiä noudattaen muutoksia asetuksen liitteisiin asetuksen asiaa koskevien säännösten soveltamisalalla.
            
            
               Asetuksen 5 artiklan 1 kohdassa todetaan, että kansalaisaloitteiden järjestäjien on kerättävä tuenilmauksia allekirjoittajilta käyttäen ainoastaan asetuksen liitteessä III esitettyjen mallien mukaisia lomakkeita. Kyseisten lomakkeiden mukaisesti allekirjoittajien on annettava eri tietoja sen mukaan, mistä jäsenvaltiosta he tulevat (allekirjoittajan asuin- tai kansalaisuusjäsenvaltio). 
            
            
               Lomakkeisiin sisältyy tietosuojalauseke, jossa allekirjoittajille annetaan tietoa siitä, miten heidän henkilötietojaan käsitellään. Kyseisessä asiakirjassa viitataan direktiiviin 95/46/EY ja siitä johtuviin vaatimuksiin.
            
            
               Direktiivi on kuitenkin kumottu asetuksella (EU) 2016/679 luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta (yleinen tietosuoja-asetus). Asetusta ryhdyttiin soveltamaan 25. toukokuuta 2018.
            
            
               Yleisen tietosuoja-asetuksen 94 artiklassa säädetään, että viittauksia direktiiviin 95/46/EY on pidettävä viittauksina asetukseen (EU) 2016/679. 
            
            
               Yleisen tietosuoja-asetuksen 13 artiklassa määritellään tiedot, jotka on annettava silloin kun rekisteröidyltä kerätään henkilötietoja.
            
            
               Komission on annettava tämä säädös, jolla muutetaan tuenilmausten keräämisessä käytettäviin lomakkeisiin sisältyvää tietosuojalauseketta, jotta tietosuojalauseke voidaan mukauttaa vastaamaan yleisen tietosuoja-asetuksen säännöksiä. 
            
            
            
               Muutosten tarkoituksena on antaa rekisteröidyille
            
            
               a) henkilötietojen suojaa koskevan oikeudellisen kehyksen päivitetyt viitetiedot ja
            
            
               b) lisätiedot, jotka rekisterinpitäjän on toimitettava silloin kun henkilötietoja kerätään rekisteröidyiltä yleisen tietosuoja-asetuksen 13 artiklan mukaisesti. 
            
            
               Näihin tietoihin sisältyy luettelo rekisteröidyn oikeuksista, jotka liittyvät heidän henkilötietojensa käsittelyyn, tieto oikeudesta tehdä valitus valvontaviranomaiselle, rekisterinpitäjän (järjestäjien) ja mahdollisen tietosuojavastaavan yhteystiedot sekä henkilötietoja vastaanottavien ja käsittelevien toimivaltaisten kansallisten viranomaisten ja kansallisten tietosuojaviranomaisten yhteystiedot.  
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Julkisia kuulemisia, vaikutustenarviointia ja säädösluonnoksen julkaisemista palautteen saamiseksi sidosryhmiltä ei pidetty tarpeellisina, koska komissiolla on tarvittavien muutosten osalta vain hyvin rajallinen harkintavalta. Komissiolla on velvollisuus muuttaa liitettä III asetuksen mukauttamiseksi vastaamaan tietosuojaa koskevaa uutta oikeudellista kehystä ja varsinkin yleisen tietosuoja-asetuksen säännöksiä, joilla kumottiin ja korvattiin direktiivi 95/46/EY 25. päivästä toukokuuta 2018.
            
            
               Jäsenvaltioita on kuultu kansalaisaloitetta käsittelevässä komission asiantuntijaryhmässä, ja niiden näkemykset on otettu huomioon tässä delegoidussa säädöksessä. Myös Euroopan parlamentin asiantuntijat osallistuivat komission asiantuntijaryhmän kokoukseen, jossa asiaa käsiteltiin, ja heille on annettu kaikki kokoukseen liittyvät tiedot ja asiakirjat Euroopan parlamentin ja komission välisessä puitesopimuksessa vahvistettujen erityisjärjestelyjen mukaisesti. 
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tällä säädöksellä muutetaan tietosuojalauseketta asetuksen (EU) N:o 211/2011 liitteessä III olevissa A ja B osassa. 
            
         
         
            
               Säädöksessä todetaan, että henkilötietoja, jotka toimitetaan ehdotetun aloitteen järjestäjille tuenilmauslomakkeissa, käytetään ainoastaan kyseisen aloitteen tukemiseen, ja että tiedot asetetaan saataville toimivaltaisille kansallisille viranomaisille, jotka käsittelevät niitä tarkistaakseen kyseiselle kansalaisaloitteelle annettujen pätevien tuenilmausten määrän ja antaakseen siitä todistuksen asetuksen (EU) N:o 211/2011 8 artiklan mukaisesti. Säädöksessä myös todetaan yleisen tietosuoja-asetuksen III luvun mukaisesti, että rekisteröidyillä on oikeus pyytää järjestäjiltä pääsyä omiin henkilötietoihinsa sekä näiden tietojen oikaisemista, poistamista ja käsittelyn rajoittamista. 
            
            
               Asetuksen (EU) N:o 211/2011 9 artiklan mukaisesti säädöksessä säädetään myös, että järjestäjät säilyttävät kaikki tuenilmaukset ja niiden jäljennökset enintään 18 kuukauden ajan ehdotetun kansalaisaloitteen rekisteröintipäivästä tai kuukauden ajan aloitteen toimittamisesta komissiolle sen mukaan, kumpi ajankohta on aikaisempi. Tuenilmauksia ja niiden jäljennöksiä voidaan säilyttää edellä mainittuja määräaikoja pidempään, kun on kyse hallinnollisista tai oikeudellisista menettelyistä. Säilytysaika on tällöin enintään viikko siitä päivästä, jona mainituissa menettelyissä on tehty lopullinen päätös. Jokaisella rekisteröidyllä on oikeus tehdä valitus tietosuojaviranomaiselle erityisesti siinä jäsenvaltiossa, jossa hänen vakinainen asuinpaikkansa tai työpaikkansa on taikka jossa väitetty rikkominen on tapahtunut, jos rekisteröity katsoo, että häntä koskevien henkilötietojen käsittelyssä rikotaan yleistä tietosuoja-asetusta, sanotun kuitenkaan rajoittamatta muita hallinnollisia muutoksenhakukeinoja tai oikeussuojakeinoja.
            
            
               Säädöksen mukaan rekisteröidyille on annettava rekisterinpitäjien (järjestäjien) yhteystiedot: rekisterinpitäjiin voi ottaa yhteyttä käyttäen tuenilmauslomakkeessa esitettyjä rekisteriin kirjattujen yhteyshenkilöiden yhteystietoja. Lisäksi on annettava tietosuojavastaavan (jos sellainen on nimetty) yhteystiedot, jotka ovat saatavilla tuenilmauslomakkeessa mainitussa aloitteen verkko-osoitteessa Euroopan komission rekisterissä, sekä henkilötietoja vastaanottavan ja käsittelevän toimivaltaisen kansallisen viranomaisen ja kansallisten tietosuojaviranomaisten yhteystiedot, jotka ovat saatavilla osoitteessa 
               
                  http://ec.europa.eu/citizens-initiative/public/data-protection
               
               .
            
            
               KOMISSION DELEGOITU ASETUS (EU) …/…,
            
            
               annettu 9.7.2018,
            
            
               kansalaisaloitteesta annetun Euroopan parlamentin ja neuvoston asetuksen (EU) N:o 211/2011 liitteen III muuttamisesta 
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon kansalaisaloitteesta 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 211/2011
                  1
                ja erityisesti sen 16 artiklan, 
            
            
               sekä katsoo seuraavaa:
            
            
               (1)Asetuksen (EU) N:o 211/2011 5 artiklan 1 kohdassa todetaan, että kansalaisaloitteiden järjestäjien on käytettävä tuenilmausten keruuseen allekirjoittajilta ainoastaan asetuksen liitteessä III esitettyjen mallien mukaisia lomakkeita.
            
            
               (2)Tuenilmauslomakkeisiin sisältyy tietosuojalauseke, jossa on tietoa siitä, miten allekirjoittajien henkilötietoja voidaan käsitellä ja mitkä ovat allekirjoittajien oikeudet silloin kun heidät katsotaan rekisteröidyiksi. Tietosuojalausekkeessa viitataan kumottuun Euroopan parlamentin ja neuvoston direktiiviin 95/46/EY
                  2
               . 
            
            
               (3)Direktiivi 95/46/EY on kumottu asetuksella (EU) 2016/679
                  3
               . Asetusta (EU) 2016/679 on sovellettu 25 päivästä toukokuuta 2018.
            
            
               (4)Asetuksen (EU) 2016/679 13 artiklassa säädetään tiedoista, jotka rekisterinpitäjän on toimitettava rekisteröidylle, jonka henkilötietoja kerätään, silloin kun henkilötietoja saadaan. Nämä tiedot olisi vastedes ilmoitettava tuenilmauslomakkeen malliin sisältyvässä tietosuojalausekkeessa.
            
            
               (5)Asetuksen (EU) 2016/679 94 artiklan mukaan viittauksia kumottuun direktiiviin 95/46/EY on pidettävä viittauksina asetukseen (EU) 2016/679. Selkeyden, oikeusvarmuuden ja avoimuuden vuoksi tietosuojalausekkeessa oleva viittaus olisi saatettava ajan tasalle. 
            
            
               (6)Asetuksen (EU) N:o 211/2011 liite III olisi sen vuoksi muutettava.
            
            
               (7)Euroopan tietosuojavaltuutettua on kuultu Euroopan parlamentin ja neuvoston asetuksen (EY) N:o 45/2001
                  4
                28 artiklan 2 kohdan mukaisesti,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan asetuksen (EU) N:o 211/2011 liite III seuraavasti:
            
         
         
            
               1)korvataan tuenilmauslomakkeen mallissa olevan A osan lopussa oleva tietosuojalauseke seuraavasti:
            
            
               ”Tietosuojalauseke: Yleisen tietosuoja-asetuksen mukaisesti tässä lomakkeessa ilmoitettuja henkilötietoja käytetään ainoastaan aloitteen tukemiseen, ja tiedot toimitetaan toimivaltaisille kansallisille viranomaisille tuenilmausten tarkistamista ja vahvistamista varten. Teillä on oikeus pyytää tämän aloitteen järjestäjiltä pääsyä omiin henkilötietoihinne sekä näiden tietojen oikaisemista, poistamista ja käsittelyn rajoittamista. 
            
            
               Järjestäjät säilyttävät kaikki henkilötiedot enintään 18 kuukauden ajan ehdotetun kansalaisaloitteen rekisteröintipäivästä tai kuukauden ajan aloitteen toimittamisesta komissiolle sen mukaan, kumpi ajankohta on aikaisempi. Tietoja voidaan säilyttää edellä mainittuja määräaikoja pidempään, kun on kyse hallinnollisista tai oikeudellisista menettelyistä. Säilytysaika on tällöin enintään viikko siitä päivästä, jona mainituissa menettelyissä on tehty lopullinen päätös.
            
            
               Teillä on oikeus tehdä milloin tahansa valitus tietosuojaviranomaiselle erityisesti siinä jäsenvaltiossa, jossa teillä on vakinainen asuinpaikka tai työpaikka taikka jossa väitetty rikkominen on tapahtunut, jos katsotte, että tietojanne on käsitelty lainvastaisesti, sanotun kuitenkaan rajoittamatta muita hallinnollisia muutoksenhakukeinoja tai oikeussuojakeinoja.
            
            
               Kansalaisaloitteen järjestäjät ovat yleisessä tietosuoja-asetuksessa tarkoitettuja rekisterinpitäjiä, ja järjestäjiin voi ottaa yhteyttä käyttäen tässä lomakkeessa olevia yhteystietoja. 
            
            
               Tietosuojavastaavan (jos sellainen on nimetty) yhteystiedot ovat saatavilla tässä lomakkeessa mainitussa tämän aloitteen verkko-osoitteessa Euroopan komission rekisterissä.
            
            
               Henkilötietojanne vastaanottavan ja käsittelevän kansallisen viranomaisen sekä kansallisten tietosuojaviranomaisten yhteystiedot ovat saatavilla osoitteessa 
               
                  http://ec.europa.eu/citizens-initiative/public/data-protection
               
               .”;
            
            
               2)korvataan tuenilmauslomakkeen mallissa olevan B osan lopussa oleva tietosuojalauseke seuraavasti:
            
            
               ”Tietosuojalauseke: Yleisen tietosuoja-asetuksen mukaisesti tässä lomakkeessa ilmoitettuja henkilötietoja käytetään ainoastaan aloitteen tukemiseen, ja tiedot toimitetaan toimivaltaisille kansallisille viranomaisille tuenilmausten tarkistamista ja vahvistamista varten. Teillä on oikeus pyytää tämän aloitteen järjestäjiltä pääsyä omiin henkilötietoihinne sekä näiden tietojen oikaisemista, poistamista ja käsittelyn rajoittamista. 
            
            
               Järjestäjät säilyttävät kaikki henkilötiedot enintään 18 kuukauden ajan ehdotetun kansalaisaloitteen rekisteröintipäivästä tai kuukauden ajan aloitteen toimittamisesta komissiolle sen mukaan, kumpi ajankohta on aikaisempi. Tietoja voidaan säilyttää edellä mainittuja määräaikoja pidempään, kun on kyse hallinnollisista tai oikeudellisista menettelyistä. Säilytysaika on tällöin enintään viikko siitä päivästä, jona mainituissa menettelyissä on tehty lopullinen päätös.
            
            
               Teillä on oikeus tehdä milloin tahansa valitus tietosuojaviranomaiselle erityisesti siinä jäsenvaltiossa, jossa teillä on vakinainen asuinpaikka tai työpaikka taikka jossa väitetty rikkominen on tapahtunut, jos katsotte, että tietojanne on käsitelty lainvastaisesti, sanotun kuitenkaan rajoittamatta muita hallinnollisia muutoksenhakukeinoja tai oikeussuojakeinoja.
            
            
               Kansalaisaloitteen järjestäjät ovat yleisessä tietosuoja-asetuksessa tarkoitettuja rekisterinpitäjiä, ja järjestäjiin voi ottaa yhteyttä käyttäen tässä lomakkeessa olevia yhteystietoja. 
            
            
               Tietosuojavastaavan (jos sellainen on nimetty) yhteystiedot ovat saatavilla tässä lomakkeessa mainitussa tämän aloitteen verkko-osoitteessa Euroopan komission rekisterissä.
            
            
               Henkilötietojanne vastaanottavan ja käsittelevän kansallisen viranomaisen sekä kansallisten tietosuojaviranomaisten yhteystiedot ovat saatavilla osoitteessa 
               
                  http://ec.europa.eu/citizens-initiative/public/data-protection
               
               .”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 9.7.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                        EUVL L 65, 11.3.2011, s. 1. 
               
               
                  
                     (2)
                  
                        Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31).
               
               
                  
                     (3)
                  
                        Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
               
               
                  
                     (4)
                  
                        Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).